Twee vas na Lephalale-plaasmoordArgieffoto: Johni Edwards Die polisie het twee verdagtes ingeneem vir ondervraging nadat Hendrik Pieter Pieterse (57) Maandag in die vroeë oggendure op ŉ plaas in die Lephalale-distrik (Ellisras) in Limpopo vermoor is. Brig. Motlafela Mojapelo, woordvoerder van die polisie, het gesê ŉ onbekende aantal aanvallers het Pieterse in sy huis op sy plaas, Fourieskloof, oorval. “Hulle het hom met ŉ swaar voorwerp aangerand en van die toneel gevlug in sy wit Isuzu-bakkie, met die nommerplaat BYZ 077 L,” het hy gesê. Verskeie items is uit die huis gesteel, insluitend ŉ kluis. Mojapelo het gesê dit is nog nie duidelik wat in die kluis was nie. Pieterse se skoonseun het vanoggend op hom afgekom en met hom na die hospitaal gejaag. Hulle het op pad na die hospitaal die ambulans langs die pad gekry, maar Pieterse is dood voordat hy by die hospitaal kon uitkom. ŉ Soektog na die verdagtes is van stapel gestuur en twee verdagtes is in die Shongwane-gebied aangekeer. Volgens Mojapelo is van die gesteelde items in hul besit gevind. Nog inhegtenisnemings word verwag. Pieterse se plaas is naby die jagplaas geleë waar Poem Lamprecht (89) op 29 Oktober verlede jaar dood is, nadat hy met ŉ staalvoorwerp aangerand en geskop is. Poem het langs sy vrou, Kotie, gesterf voordat hulle hulp kon ontbied. Kotie is ook tydens die aanval aangerand.